Liisa-Ly Pakosta		
Justiits- ja Digiministeerium	
	
 	10.04.2025 nr 1-12/481 - 1	
liisa-ly.pakosta@justdigi.ee 		

	
Ettepanek täpsustada korrakaitseseaduses avaliku koosoleku mõistet ja koosolekust teatamise tähtaega		

Austatud justiits- ja digiminister Liisa-Ly Pakosta	

Tegin 13. detsembril 2024 siseministrile ettepaneku täpsustada korrakaitseseaduses avaliku koosoleku mõistet või siis pikendada avalikust koosolekust etteteatamise tähtaega 15 tööpäevani juhul, kui koosolek on liikuva iseloomuga ja selle pidamine nõuab liikluse ümberkorraldamist. Ettepaneku ajendiks oli 22. septembril 2024 Tallinnas Autovaba päeva raames toimunud Tour d'ÖÖ 21 kilomeetri pikkune jalgrattasõit, mis oli registreeritud Politsei- ja Piirivalveametis avaliku koosolekuna. 

Kuna korrakaitseseadus lubab korraldajal teatada avaliku koosoleku pidamise koha prefektuurile hiljemalt neli tööpäeva enne koosoleku toimumist, siis edastas Politsei- ja Piirivalveamet info toimuvast koosolekust Tallinna Linnavalitsusele alles 19. septembril 2024, mil ürituse alguseni ja linnas toimuva 21 kilomeetri pikkuse rattasõidu ohutuse tagamiseks jäi Tallinna Transpordiametil aega kõigest üks tööpäev.   

Ajutise liikluskorralduse tagamine tiheda liiklusega linnaruumis on nii lühikese aja jooksul ebaproportsionaalselt koormav, mistõttu pole liikluse ümberkorraldamisel võimalik saavutada mõistlike kuludega piisavat kvaliteeti ning kannatada võib koosolekust osavõtjate ja teiste liiklejate ohutus. 

Siseministeerium teatas 20. detsembril 2024, et edastas minu ettepaneku Justiits- ja Digiministeeriumile, kuna viimisel on kavas koostöös Siseministeeriumiga muuta korrakaitseseadust, sealjuures avaliku koosoleku ja avalike ürituste regulatsiooni.

Käesoleva kirjaga palun Teilt infot, kuidas korrakaitseseaduse muudatuste ettevalmistamine edeneb ja kas Te  saate arvestada minu ettepanekuga muuta avaliku koosoleku mõistet või sellest etteteatamise tähtaega. Ühtlasi annan teada, et ka Politsei- ja Piirivalveamet toetab ettepanekut pikendada avalikust koosolekust etteteatamise tähtaega 15 tööpäevani juhul, kui koosolek on liikuva iseloomuga ja selle pidamine nõuab liikluse ümberkorraldamist.

Lugupidamisega	

(allkirjastatud digitaalselt)	
Kristjan Järvan	
abilinnapea